Raad wil openbare vervoer tot noodsaaklike diens verklaarPendelaars wag op taxi’s by die Nyanga-staanplek te midde van ŉ landswye staking deur busbestuurders (18 April 2018). Foto: Ayanda Ndamane/ANA Die National Union of Metalworkers of South Africa (Numsa) het Vrydag gesê hy het vertoë aan die Kommissie vir Versoening, Bemiddeling en Arbitrasie (KVBA) se Komitee vir Noodsaaklike Dienste gerig met die opdrag om te ondersoek of openbare vervoer ŉ noodsaaklike diens is. Die aansoek aan die komitee is by die Swart Verbruikersraad ingedien wat aanvoer dat werkers in die vervoersektor onder noodsaaklike dienste moet val. Volgens die vakbond is die aansoek ingedien om werkers in dié sektor te verhoed om op ŉ beskermde staking te gaan. “Die Swart Verbruikersraad het sy bewerings gegrond op die feit dat die gemeenskap erg ontwrig is deur die nasionale busstaking wat in Maart vanjaar plaasgevind het. Hulle het ook verwys na die uitwerking van die staking op die ekonomie,” het Numsa gesê. “Numsa het vertoë aan die komitee gerig om te versoek dat dié aansoek verwerp word op grond daarvan dat daar nie voldoen word aan die regsdefinisie van wat as ŉ noodsaaklike diens bestempel kan word nie. Daar is geen bewyse dat die stakende werkers in die busvervoersektor gelei het tot lewensverlies nie, wat volgens wet ŉ vereiste is. Ons beskou hierdie aansoek as ŉ aanval op die reg om te staak en staan dit ten sterkste teen.” Die vervoervakbond Satawu het vroeër Vrydag ook gesê hy staan die aansoek by die Komitee vir Noodsaaklike Dienste teen. “Satawu sal die aansoek teenstaan op grond daarvan dat dit ligsinnig is en ŉ poging om werkers van hul grondwetlike regte in die werksomgewing te ontneem,” het Satawu gesê.